**Abony Város Önkormányzata Képviselő-testületének**

**25/2022. (XII.15.) önkormányzati rendelete**

**a vásár és piactartás rendjéről**

*(egységes szerkezetben az 1/2023. (I. 27.) önkormányzati rendelettel)*

Abony Város Önkormányzatának Képviselő–testülete az Alaptörvény 32. cikk (2) bekezdésében rögzített eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 14. pontjában meghatározott feladatkörében eljárva, a vásárokról, és a piacokról és a bevásárlóközpontokról szóló 55/2009. (III.13.) Korm. rendeletben foglaltak alapján a következőket rendeli el:

**1. A rendelet hatálya**

**1. §**

A rendelet hatálya kiterjed Abony város közigazgatási területén az önkormányzat által a rendezett vásárokra, fenntartott piacokra:

*a)* kirakodóvásárra

*b)* a napi élelmiszerpiacra, ruházati és használtcikk–piacra.

**2. §**

A rendelet személyi hatálya kiterjed:

*a)* a vásáron, piacon értékesítési vagy szolgáltató tevékenységet folytatókra,

*b)* a piacot fenntartóra, üzemeltetőre, valamint

*c)* a vásár, a piac területén tartózkodókra.

**3. §**

A rendelet hatálya alá tartozó piaci területeken folytatott kereskedelmi és szolgáltató tevékenységeknek meg kell felelnie a jogszabályban előírt kereskedelmi, építésügyi, közegészségügyi, élelmiszerlánc–biztonsági, élelmiszerhigiéniai, állategészségügyi, növény–egészségügyi, környezetvédelmi, munkavédelmi és tűzvédelmi követelményeknek.

**2. Vásár– és piac fenntartása és üzemeltetése**

**4. §**

Abony Város Önkormányzata a város területén e rendelet alapján rendez vásárokat és tart fenn piacot.

**5. §**

Abony Város Önkormányzata által fenntartott piac üzemeltetője az ABOKOM Közhasznú Nonprofit Kft. (üzemeltető)

**6. §**

Az üzemeltető határozza meg a piac nyitvatartását, gondoskodik a vásár és a piac rendjének biztosításáról, a helypénzek és szolgáltatási díjak beszedéséről.

**3. Piacok, vásárok helye, ideje**

**7. §**

(1) A vásárt és a piacot az önkormányzati rendeletben feltüntetett helyen, továbbá esetenként kijelölt területen szabad tartani.

(2) Az önkormányzat által fenntartott piac az Abony belterület 859/4 hrsz–ú, Kossuth tér 5–7. szám alatti ingatlanon működik.

**8. §**

A napi ruházati és használtcikk piacot („retro” piac) a 7. § (2) bekezdésben[[1]](#footnote-1) meghatározott területen a piac–vásárcsarnok épülete előtti területen lehet tartani.

**9. §[[2]](#footnote-2)**

Napi élelmiszer–, ruházati és használtcikk piac nyitvatartási ideje hétfőn 07.00 órától 12.00 óráig, kedden, pénteken és szombaton 05.00 órától 14.00 óráig, szerdán és csütörtökön 06.00 órától 14.00 óráig, vasárnapokon 06.00 órától 12.00 óráig tart. Ünnepnapokon a piac zárva tart.

**10. §**

Kirakodóvásárt a 7. § (2) bekezdésben[[3]](#footnote-3) meghatározott területen a piac–vásárcsarnok épülete előtti területen („retro” piac területe) lehet tartani. Időpontját és időtartamát az üzemeltető határozza meg.

**4. A vásáron és a piacon forgalomba hozható áruk köre**

**11. §**

(1) Kirakodóvásáron – élőállat kivételével – bármely áru forgalomba hozható, melyet jogszabály nem tilt, továbbá vendéglátóipari, kölcsönző, megőrző, valamint helyben végezhető kereskedelmi szolgáltató és javítóipari tevékenység folytatható.

(2) Piacon a kereskedelmi tevékenységre, az értékesített termékre, az értékesítő helyre vonatkozó jogszabályi rendelkezéseknek és hatósági előírásoknak megfelelően termékértékesítés, továbbá vendéglátó–ipari, kölcsönző, megőrző, valamint helyben végezhető kereskedelmi szolgáltató és javítóipari tevékenység folytatható.

**12. §**

Vásáron és piacon nem hozható forgalomba:

*a)* a kereskedelmi tevékenységek végzésének feltételeiről szóló 210/2009. (IX. 29.) Korm. rendelet 3. mellékletében felsoroltak,

*b)* kábítószer és pszichotróp anyag, illetve annak minősülő termék,

*c)* gyógyszer, gyógyszernek nem minősülő gyógyhatású anyag vagy készítmény, gyógyászati segédeszköz, veszélyesnek minősülő anyag és készítmény,

*d)* az Országos Tűzvédelmi Szabályzat szerint robbanásveszélyes osztályba tartozó anyag,

*e)* veszélyes hulladék,

*f)* jövedéki termék, kivétel képeznek ez alól a vásárokról, a piacokról és a bevásárlóközpontokról szóló 55/2009. (III.13.) Korm. rendeletben és a jövedéki adóról szóló 2016. évi LXVIII. törvényben meghatározott termékek.

**13. §**

A piac területén létesített üzlethelyiségek működésére az üzletkörbe tartozó áruk forgalmazására – ideértve a jövedéki termékek árusítását is – a vonatkozó jogszabályok az irányadók.

**5. Árusításra jogosultak köre**

**14. §**

(1) Vásáron és piacon az a magánszemély, illetve szervezet árusíthat, amely megfelel az a vásárokról, a piacokról és a bevásárlóközpontokról szóló 55/2009. (III.13.) Korm. rendelet előírásainak, az abban meghatározott kötelezettségeit teljesítette.

(2) Vásáron és piacon az árusok, illetőleg a szolgáltatók helyét az üzemeltető jelöli ki. Az árusok csak az üzemeltető által kijelölt részen árusíthatnak.

**6. A vásáron és piacon az árusítás és a helyfoglalás rendje**

**15. §**

(1) A vásárokon és a piacon a helyhasználat engedélyhez és díjfizetéshez kötött.

(2) A napi helyhasználók a helyhasználati díj megfizetésével a piac nyitásáról zárásáig tartó árusításra jogosultak. Napi helyhasználat esetén ugyanez a hely többször is kiadható, ha azt a helyhasználó elhagyta. Ebben az esetben is az egész napra megállapított helyhasználati díjat kell megfizetni.

(3) Az állandó helyhasználatot az üzemeltető bérleti díj ellenében szerződéssel biztosítja az árusítók számára. A szerződést legfeljebb 1 naptári évre lehet kötni, melyben a helyhasználat feltételei kerülnek rögzítésre. Az állandó hely használatáért a helyhasználó a bérleti díjon felül helypénzt is köteles fizetni e rendelet 2. mellékletében meghatározottak szerint. A megállapított bérleti díjat havonta előre a hónap 5. napjáig kell megfizetni. A díjfizetés elmaradása a helyhasználat azonnali megszüntetésével jár.

**16. §**

A helyhasználati díjjal lekötött hely más árus számára akkor hasznosítható, ha a jogosult azt a piac, vásár kezdetétől számított 2 órán belül nem foglalja el.

**17. §**

A felhozott áruk elhelyezésére sátrak és asztalok felállítása az árusítási idő előtt 1 órával lehetséges. Az elpakolás az árusítási idő leteltét követő 1 órán belül kötelező. A Piaccsarnok tekintetében az árusító asztalok tároló szekrényeiből nem kell kipakolnia, ha az árus rendelkezik havi helyhasználati díjjal.

**18. §**

Az üzemeltető esetenként engedélyezheti az árusítási idő után történő szabad téri árusítást.

**19. §**

A piaccsarnokban a piacon üzleti árusító hellyel vagy egyéb bérleménnyel rendelkezők abban az esetben, ha a bérelt területen kívül is árusítanak, vagy más célból helyet foglalnak el, ezért a területért is díjat kötelesek fizetni.

**20. §**

A helyhasználat alatt minden árus köteles az elfoglalt helyet tisztán tartani. A helyhasználat megszüntetésekor köteles a helyet üresen, tisztán, sértetlen állapotban átadni az üzemeltető részére.

**7. A helypénz és a szolgáltatások díjai**

**21. §**

(1) A vásáron és a piacon az árusítás után helypénzt, árusítóhelyek, illetve azok elhelyezéséhez szükséges terület rendelkezésre bocsátása esetén e rendelet 1. mellékletében és 2. mellékletében meghatározott – díjat kell fizetni.

(2) A helypénzt a ténylegesen elfoglalt terület nagysága alapján, az alkalmazandó díjak között szereplő tételek szerint kell fizetni.

(3) A helypénz négyzetméterenként fizetendő, bérleti díj szempontjából minden megkezdett négyzetméter egésznek számít.

(4) A helyhasználók részére az üzemeltető a kifizetett helypénzről, beszedett díjról a helyhasználati díj megfizetését igazoló a számvitelről szóló 2000. évi C. törvény rendelkezései szerint szigorú számadás alá vont számviteli bizonylatot állít ki.

(5) A kifizetett díj bizonylata a kiállítás napján érvényes a helyfoglalástól a hely elhagyásáig. Az árusok a bizonylatot az árusítás teljes időtartama alatt kötelesek megőrizni, ellenőrzés esetén az ellenőr kérésére felmutatni. Ellenkező esetben a szabályszerű díjat újból köteles megfizetni.

**22. §**

A piaccsarnokban lévő üzlethelyiségek hasznosítása bérbeadás útján történik. A bérbeadás az önkormányzati tulajdonban lévő nem lakás célú helyiségek bérletéről, valamint elidegenítésükről szóló mindenkor hatályos önkormányzat rendelet szabályait kell alkalmazni azzal az eltéréssel, hogy a bérleti szerződésnek tartalmaznia kell a bolt üzletkörét is.

**8. Rendészeti szabályok**

**23. §**

(1) A vásár, illetve a piac területéről három hónapra kitiltható az, aki:

*a)* a helypénz fizetését megtagadja,

*b)* nem rendelkezik érvényes, a helyhasználati díj megfizetését igazoló bizonylattal vagy számlával,

*c)* a megfizetett díjnak megfelelő területnél nagyobb helyet foglal el és a különbözetet nem fizeti meg,

*d)* aki a Piacfelügyelet piaci rendjére vonatkozó felszólításának nem tesz eleget.

(2) Az (1) bekezdésben meghatározott eljárásra alapot adó okról jegyzőkönyvet kell készíteni, melyet két tanúval kell hitelesíttetni.

**24. §**

A vásár és piac rendjét – figyelemmel e rendelet előírásaira – az üzemeltető határozza meg. Az üzemeltető saját hatáskörben elkészíti a házirendet, amelyet a biztonságos és szabályos üzemeltetés érdekében, a piacfelügyelő betartat a piac használóival (árusok, vevők) szemben.

**9. Hatálybalépés**

**25. §**

Ez a rendelet 2023. január 1. napján lép hatályba.

**26. §**

Hatályát veszti a vásár- és piactartás rendjéről szóló 16/2001. (XII.6.) önkormányzati rendelet.

**Kelt**: Abony Város Képviselő-testületének 2022. december 14-ei rendkívüli ülésén.

**Pető Zsolt Dr. Gáspár Anita**

**polgármester jegyző**

**Kihirdetve: Abony, 2022. december 15. napján**

**Dr. Gáspár Anita**

**jegyző**

Záradék: a vásár és piactartás rendjéről szóló 25/2022. (XII.15.) önkormányzati rendelet egységes szerkezetbe foglalása megtörtént:

* Abony Város Önkormányzat Képviselő-testületének 1/2023. (I. 27.) önkormányzati rendelete

*1. melléklet a .25/2022. (XII. 15.) önkormányzati rendelethez*

**Kirakodóvásár helypénzdíjak**

|  |  |
| --- | --- |
| **Piac- Vásárcsarnok épülete előtti szabad területen („Retro Piac”) érvényes díjak** | |
| Áruval, saját asztallal, sátorral elfoglalt terület | 230,- Ft/m2/nap |
| Az áru ki- és berakodásának idején kívül, utánfutó nélkül, személyautóval elfoglalt terület díja | 230,- Ft/nap |
| Az áru ki- és berakodásának idején kívül, személyautóval utánfutóval, lakókocsival elfoglalt terület díja | 460,- Ft/nap |
| Egyéb gépjárművel elfoglalt terület díja (tehergépkocsi, autóbusz, stb.) | 460,- Ft/nap |

**Az árak az ÁFA-t tartalmazzák**.*2. melléklet a 25./2022. (XII. 15.) önkormányzati rendelethez*

**Piac helypénz és egyéb díjak**

|  |  |  |
| --- | --- | --- |
| **Piac-Vásárcsarnok épületében érvényes díjak:** | **2023. évi díjak** |  |
| Bérelhető fix asztal (2X1 m) | 460.- Ft/db/nap | Őstermelő esetében |
| Bérelhető fix asztal (2x1m) | 1150.- Ft/ db/nap | Kereskedő esetében |
| Bérelhető hely/mobil asztal (2x1m) | 230.- Ft/db/nap | Őstermelő esetében |
| Bérelhető hely/mobil asztal (2x1m) | 860.- Ft/ db/nap | Kereskedő esetében |
| **Helyhasználati díj egy összegben fizetve teljes évre** | **43000.- Ft/év/asztal** |  |
| Helyhasználati díj | 4600.- Ft/ hó/ asztal |  |
| Helyhasználati díj | 230.- Ft/nap/ asztal |  |
| Üzleten, asztalon kívüli éjszakai tárolási díj | 230.- Ft/m2/nap |  |
| WC használat díja | 100.- Ft/alkalom |  |
| **Piac-Vásárcsarnok épülete előtti szabad területen („Retro Piacon”) érvényes díjak:** |  |  |
| Áruval, saját asztallal, sátorral elfoglalt terület | 230.- Ft/m2 / nap | Őstermelő és kereskedő esetén is |
| Az áru ki és berakodásának idején kívűl, utánfutó nélkül személyautóval elfoglalt terület díja | 230.- Ft/nap | Őstermelő és kereskedő esetén is |
| Az áru ki és berakodásának idején kívűl, személyautóval utánfutóval, lakókocsival elfoglalt terület díja | 460.- Ft/nap | Őstermelő és kereskedő esetén is |
| Egyéb gépjárművel elfoglalt terület díja (tehergépkocsi, autóbusz, stb.) | 460.- Ft/nap | Őstermelő és kereskedő esetén is |

**A szolgáltatási díjak az ÁFA-t tartalmazza**

1. Módosította: Abony Város Önkormányzat Képviselő-testületének 1/2023. (I. 27.) önkormányzati rendeletének 2. § a) pontja. Hatályos: 2023. január 28. napjától. [↑](#footnote-ref-1)
2. Módosította: Abony Város Önkormányzat Képviselő-testületének 1/2023. (I. 27.) önkormányzati rendeletének 1. §-a. Hatályos: 2023. január 28. napjától. [↑](#footnote-ref-2)
3. Módosította: Abony Város Önkormányzat Képviselő-testületének 1/2023. (I. 27.) önkormányzati rendeletének 2. § b) pontja. Hatályos: 2023. január 28. napjától. [↑](#footnote-ref-3)